stanford-oval/wikipedia huggingface dataset:
טיהור אתני
מקור המושג

מקור המושג 'טיהור אתני' הוא במושג הסרבו-קרואטי 'etničko čišćenje', שמשמעותו המילולית 'ניקוי אתני'. מונח זה הופיע בשימוש נרחב לראשונה באמצעי התקשורת בראשית שנות ה-90 של המאה ה-20, בעת המלחמות בבוסניה וקרואטיה שהתחוללו עם פירוקה של יוגוסלביה. תחילה, הוא שימש לתיאור מאמציהם של לאומנים אלבנים לגרש סרבים מהמחוז האוטונומי של קוסובו ביוגוסלביה במטרה למזג את קוסובו לאלבניה.
חוקרים מראים את הקשר בין טיהור אתני לשאיפה להומוגניות במדינות לאום והדגשה של מתחים אתניים כגורם תורם לחששות ביטחוניים. כן, מלחמה היא גורם מחולל או מעצים בטיהור אתני.
הגדרות

החלטה 780 של מועצת הביטחון של האו"ם שהתקבלה פה אחד ב-6 באוקטובר 1992.עסקה ב"הפרות נרחבות של המשפט ההומניטארי הבינלאומי בבוסניה והרצגובינה. ההחלטה התקבלה על בסיס דוח שהוכן על ועדת מומחים. בדוח הוגדר טיהור אתני: ”הביטוי "טיהור אתני" הוא ביטוי חדש יחסית. בהקשר של הסכסוכים ביוגוסלביה לשעבר, "טיהור אתני" פירושו הפיכת אזור להומוגני מבחינה אתנית באמצעות שימוש בכוח או בהפחדה כדי לדחוק אנשים מקבוצות נתונות מהאזור. "טיהור אתני" הוא בניגוד למשפט הבינלאומי.

בהתבסס על הדוחות הרבים המתארים את המדיניות והפרקטיקות שבוצעו ביוגוסלביה לשעבר, 'טיהור אתני' בוצע באמצעות רצח, עינויים, מעצרים שרירותיים ומאסר, הוצאות להורג מחוץ לערכאות משפט, אונס ותקיפות מיניות, כליאת אוכלוסייה אזרחית בגטאות, גירוש בכפייה, עקירה וגירוש של אוכלוסייה אזרחית, התקפות צבאיות מכוונות או איומים על אזרחים ואזורים אזרחיים, והרס מכוון של רכוש. מעשים אלה מהווים פשעים נגד האנושות ויכולים להיות משויכים לפשעי מלחמה ספציפיים. יתר על כן, מעשים כאלה עשויים גם להיכנס תחת ההגדרות באמנה בדבר מניעתו וענישתו של הפשע השמדת עם.” (Report of the Commission of Experts Established Pursuant to United Nations Security Council Resolution 780 (1992))
אנדרו בל-פיאלקוף הגדיר טיהור אתני "כדחיקה בכפייה של אוכלוסייה 'לא רצויה' משטח נתון בשל אפליה דתית או אתנית, שיקולים פוליטיים, אסטרטגיים או אידאולוגיים, או שילוב של אלה".
טיהור אתני יכול להיות גם מדיניות סדורה. הגדרה זו רואה בפעולות השונות שגורמות לטיהור אתני חלק ממערכת כוללת. גישה זו, מדגישה את קיומה של מדיניות מורכבת המניעה את האירועים הבודדים.
הגדרות > בין רצח עם לטיהור אתני

החוקר האוסטרלי-קפריסאי, אנדקוס ורנבה, מציע הבחנה בין רצח עם טיהור אתני. לטענתו, בטיהור אתני, הכוונה היא לסלק בכוח קבוצה מסוימת מאזור גאוגרפי, כלומר, לגרש באופן המוני חברים בקבוצה מעבר לגבול בינלאומי, תוך שימוש באמצעים כמו גירוש כפוי ואף טבח. עם זאת, בניגוד לרצח עם, טיהור אתני אינו כולל מדיניות של השמדה מוחלטת. אף על פי כן, טיהור אתני כרוך במקרים רבים במוות המוני, בין אם כתוצאה מרשלנות, רגשי נקמה של מבצעי הגירוש, או מחסור במשאבים. מוות נרחב עשוי לשמש כמנגנון להפחדת חברי הקבוצה הנותרים, כך שיאלצו לעזוב מרצון מחשש לחייהם.
מקרים של טיהור אתני

להלן מספר מקרים בולטים של טיהור אתני.
מקרים של טיהור אתני > ההגליות האשוריות

ההגליות האשוריות המוזכרות בכתובים של מלכי אשור, מהאלף השני לפנה"ס ועד המאה השביעית לפנה"ס, נחשבות למקרים הראשונים המתועדים בהיסטוריה של טיהור אתני. האשורים היגלו בבלים, חתים, מצרים ועמים נוספים בהיקף גדול וגרמו לשינויים בהרכב האוכלוסייה. מטרת ההגליות הייתה לבטל את הזהות הלאומית והדתית של העמים הנכבשים, לשלב אותם בעם האשורי, וכך להגדיל את כוחה של האימפריה האשורית. המערכת הארגונית של הגליית המונים פותחה ושוכללה במיוחד בימי תגלת פלאסר השלישי (727-745 לפנה"ס), ובדרך זו המשיכו גם יורשיו, סרגון השני (722–705 לפנה"ס) וסנחריב (705–681 לפנה"ס).
מקרים של טיהור אתני > גירוש יהודים בימי הביניים

| --- | --- |
 :  ראו גם – גירוש ויציאת יהודים
בימי הביניים הטיהורים האתניים היו בעיקר על רקע דתי. טיהור אתני התבצע בעיקר באמצעות טבח וגירוש. המיעוט הדתי הגדול ביותר באירופה אז היה יהודים. בין המקרים הידועים של גירוש יהודים בימי הביניים נמנים גירוש יהודי אנגליה, גירושי יהודי צרפת, גירוש יהודי אוסטריה, גירוש ספרד וגירוש מוזע. ספרד גירשה משטחה גם את המוסלמים ב-1502 וכעבור כעשרים שנה ניצרה בכפייה את המוסלמים שנותרו בממלכה. בין השנים 1609 ל-1614 גורשו גם המוריסקוס..
מקרים של טיהור אתני > מלחמות הקונפדרציה האיריות

מלחמות הקונפדרציה האיריות (אנ') היו סדרה של סכסוכים אלימים שהתרחשו באירלנד משנת 1641 עד 1653, בעיקר בין תומכי שושלת בית סטיוארט לבין כוחות פרוטסטנטיים. המלחמה גבתה קורבנות רבים, וכמו כן הובילה לגירוש מחצית האירים מאירלנד.
מקרים של טיהור אתני > גירוש שבטים ילדים בארצות הברית

גירוש שבטים ילידים הייתה מדיניות ממשלת ארצות הברית לטיהור אתני באמצעות הגירה בכפייה של שבטים עצמאיים מאדמות אבותיהם במזרח ארצות הברית לשטחים שמערבית לנהר המיסיסיפי (בקירוב, השטח של אוקלהומה כיום), מדיניות שיש המגדירים כרצח עם. חוק הרחקת היילידים משנת 1830, החוק המרכזי שהסמיך את גירוש השבטים המקומיים, נחתם על ידי נשיא ארצות הברית אנדרו ג'קסון ב-28 במאי 1830. למרות שג'קסון נקט בעמדה נוקשה בנוגע לגירוש היילידים, החוק יושם בעיקר בתקופת כהונתו של מרטין ואן בורן. לאחר חקיקת החוק, כ-60,000 חברים משבטי הצ'רוקי, מוסקוגי (Muscogee Nation), סמינול (Seminole), צ'יקאסו (Chickasaw) וצ'וקטו (Choctaw) (כולל אלפים מעבדיהם השחורים) הועברו בכוח מאדמותיהם, כאשר אלפים מתו במהלך מסע הדמעות.
מקרים של טיהור אתני > גירוש יוונים וארמנים מטוריקה במאה ה-19

רק במאה ה-19 הפך הרס טוטאלי של קבוצה אתנית למטרה מדינית, עם תחילת מאמצי הטיהור הטורקיים נגד יוונים וארמנים. הסולטן, עבדול חמיד השני, ראה בשתי הקבוצות האתניות אויבים ועודד את האיבה בין הכורדים לארמנים עד שפרצה מלחמה. ב-1894, כוחות סדירים טורקים חברו לכורדים וכ-200,000 ארמנים נהרגו. על פי חניבעל טראוויס, כ-450,000 נוצרים עות'מאניים נספו במהלך המאה ה-19 בשל פעולות "ענישה" שנעשו בטענה למרידות נגד האימפריה העות'מאנית. ב-1905 התרחשה השואה הארמנית ובמהלך מלחמה העולם הראשונה התרחש רצח העם היווני.
מקרים של טיהור אתני > גירוש תל אביב

באביב 1917, במהלך מלחמת העולם הראשונה, התבצע גירוש תל אביב. השלטונות העות'מאניים של ארץ ישראל הוציאו צו גירוש כולל לתושבי העיר יפו והשכונה תל אביב, אולם למעשה הוא נאכף בעיקר כלפי יהודים. העות'מאנים הסבירו את דרישתם לפינוי התושבים, כדי להגן עליהם מפני פגיעת האויב בדרך הים, ובעקיפין טענו כי התושבים היהודים עלולים לבגוד ולסייע לחדירת האויב. כ-10,000 גולים (לפי אומדנים אחרים עד 5,000) יצאו מתל אביב אל רחבי הארץ, והעיר התרוקנה מתושביה, מלבד כמניין שומרים מבני השכונה שנקראו "הקבוצה היפואית". לאחר כיבוש חלקה הצפוני של הארץ בידי הבריטים בסוף שנת 1918 ניתן לגולים לשוב לבתיהם.[דרוש מקור]
מקרים של טיהור אתני > גירוש גרמנים בתום מלחמת העולם השנייה

בשלבים המאוחרים של מלחמת העולם השנייה ובתקופה שלאחריה, גרמנים ופולקסדויטשה (גרמנים אתניים) נמלטו או גורשו ממדינות שונות במרכז ומזרח אירופה, וכן מהפרובינציות הגרמניות לשעבר שלזיה תחתית והעליונה, פרוסיה המזרחית, והאזורים המזרחיים של ברנדנבורג (ניומרק) ופומרניה (הינטרפומרן), שסופחו על ידי פולין וברית המועצות. בגירוש גרמנים בתום מלחמת העולם השנייה הועתקו לפחות 12 מיליון גרמנים ממקום מושבם הקבוע, והדבר נחשב כטרנספר הגדול ביותר של אוכלוסייה אתנית אחת בהיסטוריה המודרנית.
רעיון הגירוש של הגרמנים מהשטחים שנכבשו הוצע על ידי וינסטון צ'רצ'יל, בשיתוף עם ממשלות הגולות הפולנית והצ'כית בלונדון, כבר משנת 1942. תומאש ארצ'ישבסקי (אנ'), ראש הממשלה הגולה הפולני, תמך בסיפוח שטחים גרמניים, אך התנגד לרעיון הגירוש, והעדיף, במקום זאת, להעניק לגרמנים אזרחות פולנית ולשלבם בפולין. יוסיף סטלין, יחד עם מנהיגים קומוניסטיים נוספים, תכנן לגרש את כל הגרמנים האתניים ממזרח לנהר האודר ומהשטחים שנפלו במאי 1945 תחת אזורי הכיבוש הסובייטי. כבר ב-1941, ממשלתו גרשה גרמנים מחצי האי קרים לאסיה המרכזית.
מקרים של טיהור אתני > גירוש אוכלוסיות בברית המועצות בשלטון סטלין

בין השנים 1930 ל-1952, ממשלת ברית המועצות, בהנהגתו של יוסיף סטלין העבירה בכפייה אוכלוסיות שלמות בתוך בברית המועצות. המהלך נוהל על ידי הנ.ק.ו.ד. הגירוש נעשה במטרה להרחיק אוכלוסיות "אנטי-סובייטיות" (שסווגו, לעיתים קרובות, כ"אויבי העם"), החלשה עד דלול של לאומים שלמים, העברת קבוצות שישמשו ככוח עבודה והגירות מאורגנות כדי לאכלס מחדש שטחים שטוהרו אתנית. חיסול מעמד הקולאקים (הדה-קולקיזציה) הייתה הפעם הראשונה שמעמד שלם גורש וגירוש הקוריאנים הסובייטים (אנ') בשנת 1937 היה גירוש אתני של לאום שלם. ברוב המקרים, הגירושים נעשו לאזורים מרוחקים דלי אוכלוסין וכלל גירוש לברית המועצות של אזרחים שאינם סובייטים ממדינות מחוץ לברית המועצות. ההערכה היא שבסך הכל, הגירות כפויות פנימיות השפיעו על לפחות שלושה מיליון בני אדם.
מקרים של טיהור אתני > הנכבה

על אף שהדבר שנוי במחלוקת, ישנם חוקרים המגדירים את הנכבה, בה עזבו רבים מערביי ארץ ישראל את יישוביהם במהלך מלחמת העצמאות, כטיהור אתני. בחלק מהמקרים נבע הדבר מגירושם על ידי כוח המגן העברי. בין אלו ניתן למנות את ערביי לוד ורמלה (כ-50,000 עד 70,000 נפש), כפרים בגליל שנכבשו במהלך מבצע חירם (כ-30,000 ערבים עזבו במהלך המבצע), וכן כ-2,400 מערביי אשקלון, שגורשו לעזה במהלך שנת 1951. מכון עקבות הציג מסמך מיוני 1948 ובו ניתוח שביצעה מחלקת המודיעין של צה"ל של היקף עקירת התושבים הפלסטינים מיישוביהם מאז תחילת המלחמה. הניתוח העלה כי את עקירתם של כ-70% מהפליטים בתקופה זו יש לייחס לפעולות צבאיות של כוח המגן העברי, וכי השפעתן של הוראות שנתנו מנהיגים ערבים מסתכמת בעזיבה של 5% בלבד מהעקורים.
מקרים של טיהור אתני > מלחמת קוסובו

במהלך מלחמת קוסובו ברחו או גורשו רוב האלבנים מקוסובו, אירוע המכונה "טיהור אתני". מאידך, צבא שחרור קוסובו ביצע טיהור אתני של סרבים וצוענים.
מקרים של טיהור אתני > מלחמת האזרחים בלבנון

במהלך מלחמת האזרחים בלבנון השתלטו מיליציות חמושות על שטחים לפי חלוקת עדתית, הביאו לרוב להגירה בכפייה של אוכלוסייה שאינה נמנית עם עדת המיליציה השולטת במקום, לפעמים כתוצאה מטבח שבוצע בה. חלק מהפליטים שבו למקום מגוריהם לאחר סיום מלחמת האזרחים.
מקרים של טיהור אתני > הטיהור האתני של גאורגים מאבחזיה

מלחמת אבחזיה ניטשה בין השנים 1992 ל-1994, בין צבא גאורגיה לבין בדלנים אבחזים שזכו לסיוע של כוחות הפדרציה הרוסית. בתום הלחימה בוצע הטיהור האתני של גאורגים מאבחזיה, בו גורשו מאבחזיה כ-250,000 גאורגים, שהיו כ-45% מתושבי החבל.
מקרים של טיהור אתני > גירוש יהודים מארצות ערב

יש חוקרים המגדירים את עזיבת הפליטים היהודים ממדינות ערב כגירוש וכטיהור אתני.
מקרים של טיהור אתני > טיהור אתני ממוסלמים ברפובליקה המרכז אפריקאית

טיהור אתני ממוסלמים ברפובליקה המרכז אפריקאית בוצע בשנת 2014.
מקרים של טיהור אתני > רדיפת הרוהינגיה במיאנמר

רדיפת הרוהינגיה במיאנמר היא דיכוי צבאי מתמשך של בני הרוהינגיה במחוז ראקין שבמערב מיאנמר, על ידי הצבא והמשטרה במדינה, שהחל באוקטובר 2016 וכלל גירוש, רצח, אונס המוני, הצתות ומניעת ילודה. הרדיפה הביאה לבריחת מאות אלפים מבני הרוהינגיה לבנגלדש.
מקרים של טיהור אתני כחלק מרצח עם

ברוב המקרים בהיסטוריה בהם התרחש רצח עם בוצע גם טיהור אתני. בין המקרים הבולטים:
גירוש האינטלקטואלים הארמנים כחלק מרצח העם הארמני
יצירת שטחי יודנריין ("נקיים מיהודים") בגרמניה הנאצית במהלך השואה
רצח, גירוש ומוות מרעב של מיליוני תושבים במהלך רצח העם בדארפור.
ראו גם

גלות
טרנספר
מרחב מחיה
ישנן בנות (סדרת טלוויזיה)

| --- | --- |

לוגו הסדרה
 סוגה:  דרמה המשכית
 יוצרים:  איילין צ'ייקן 
 שחקנים:  ג'ניפר בילס   ארין דניאלס   פאם גריר   ליישה היילי   לורל הולמן   מיה קירשנר   קתרין מוניג   רייצ'ל שלי   הת'ר מטרזו   דניאלה סי,  ג'יל טיד
 ארץ מקור:  ארצות הברית, קנדה 
 שפות:  אנגלית 
 מקום התרחשות:  לוס אנג'לס 
 מספר עונות:  6 
 מספר פרקים:  70 
 הפקה
 חברת הפקה:  שואוטיים 
 הפצה:  נטפליקס, הולו 
 אורך פרק:  50 דקות
 שידור
 רשת שידור:  Showtime
 רשת שידור בישראל:  +yes   Yes stars 1   Yes stars Drama
 תקופת שידור מקורית:  18 בינואר 2004 – 8 במרץ 2009
 קישורים חיצוניים
 www.sho.com/the-l-word
 דף התוכנית ב-IMDb
 
ישנן בנות (באנגלית: "The L Word", "מילת ה-ל'", כלומר לסבית) היא סדרת דרמה המשכית אמריקאית, ששודרה ברשת Showtime והציגה את חייהן של חבורת נשים לסביות וביסקסואליות בלוס אנג'לס. הסדרה מזכירה לצופים רבים את הסדרה "הכי גאים שיש" שגם שייך לערוץ "Showtime" ועם אותה ההפקה, שזה מציג את חייהן של חבורת גברים הומוסקסואלים.
רקע

הסדרה נוצרה על ידי איילין צ'ייקן ("Barb Wire", "הנסיך המדליק מבל אייר"), שהיא גם המפיקה הראשית שלה. מפיקים נוספים הם סטיב גולין ("להיות ג'ון מלקוביץ'", "שמש נצחית בראש צלול") ולארי קנר ("המספרה"). חוץ מצ'ייקן, כותבות נוספות של הסדרה הן גווינביר טרנר (Go Fish, אמריקן פסיכו) ורוז טרושה (Go Fish, עמוק באדמה).
הסדרה מצולמת בוונקובר, קולומביה הבריטית, קנדה, באולפני Coast Mountain. בעלי האולפנים הם Dufferin Gate הפקות, חברה אחות של "Temple Street הפקות", מפיקת הסדרה הכי גאים שיש.
בישראל התוכנית שודרה לראשונה בערוץ +yes, עברה ל-Yes stars 1, כיום משדרת ב-Yes stars Drama. השם בעברית – בהשראת השיר ישנן בנות של יורם טהרלב ויאיר רוזנבלום.
החבורה מבלה הרבה ב"פלנט", בית-קפה שכונתי בבעלותה של מרינה. ה"פלנט" הוא מקום מרכזי בתוכנית ומתרחשות בו סצנות רבות.
תקציר העלילה > עונה 1

פרקים 1–13 (13 פרקים). החלה ב-18 בינואר 2004 והסתיימה ב-11 באפריל 2004.
העונה מתחילה במערב הוליווד, ומציגה את בט פורטר וטינה קנרד, בנות זוג מזה 7 שנים המנסות להיכנס להריון. טינה נכנסת להריון במהלך העונה בעזרת הפריה מלאכותית, אך עוברת הפלה. בט מפתחת רומן עם קנדיס ג'אוול, וטינה מגלה על כך בפרק האחרון בעונה. במהלך הפיילוט מוצג משולש האהבה/סיפור היציאה מהארון של שכניהם של בט וטינה, טים הספל וחברתו ג'ני שכטר, החדשה בעיר. ג'ני פוגשת את מרינה פרר, שהיא מנהל בית הקפה "הפלאנט" בו מרבה החבורה לבלות ואחת מחברותיהן של בט וטינה ומתאהבת בה. מעגל החברות של בט וטינה כולל גם כן את שיין מקאצ'ן, מעצבת שיער ושוברת הלבבות, אליס פייזקי, עיתונאית ביסקסואלית, קיט פורטר, אחותה של בט, ודנה פיירבנקס, שחקנית טניס מקצועית שנמצאת עמוק בארון ונקרעת בין קידום הקריירה שלה לבין מציאת אהבה.
תקציר העלילה > עונה 2

פרקים 14–26 (13 פרקים). החלה ב-20 בפברואר 2005 והסתיימה ב-15 במאי 2005.
בפרק הראשון מתגלה הסוד שטינה שמרה: היא הרתה מהפריה מלאכותית שביצעה ללא ידעת בט לאחר ההפלה. היא מתחילה לצאת עם הלנה, אשת עסקים מצליחה, בזמן שחייה של בט הם בלגן: היא צורכת אלכוהול, יש לה בעיות בעבודתה והיא נאלצת להתמודד עם מות אביה ופיטוריה. בט וטינה מתפייסות בפרק האחרון. קיט קונה את ה"פלנט" והופכת אותו למועדון לילה.
הדמויות החדשות הן כרמן דה לה פיקה מוראלס, די ג'יי מצליחה, שנכנסת למשולש אהבה עם שיין וג'ני; מארק ויילנד, צלם סרטים דוקומנטריים, שהופך להיות שותפם לחדר של ג'ני ושיין, ומצלם אותן בעזרת מצלמות נסתרות. בעונה השנייה מתגלה עברה של ג'ני כילדה שעברה התעללות, יחד עם פרקים בהם היא משחיתה את גופה, שמגיע לשיא בפרק האחרון. כמו כן, מסופר על מערכת היחסים בין אליס לדנה שהופכת לרומנטית ומוצהרת בפומבי.
תקציר העלילה > עונה 3

פרקים 27–38 (12 פרקים). החלה ב-8 בינואר 2006 והסתיימה ב-26 במרץ 2006.
היא מתחילה 6 חודשים לאחר הולדת ביתה של טינה, אנג'ליקה. מערכת היחסים בין בט וטינה נרקבת. הדמויות החדשות בעונה הן חברה של ג'ני, מוירה/מקס סוויני, הטרנסג'נדר FTM (גבר שנולד בגוף של אישה). ואנגוס פרטרידג', המטפל של אנג'ליקה שמתאהב בקיט.
במהלך העונה מתקדמת מערכת היחסים בין שיין וכרמן, שמובילה ליציאתה של כרמן מהארון בפני משפחתה. בפרק הראשון בעונה מתוודעים הצופים כי אליס ודנה נפרדו, ולאליס קשה להתמודד עם כך. לאחר מכן דנה מגלה כי יש לה סרטן, ונפטרת במהלך הפרק העשירי מכשל בלב. המוות גורם לשיין להציע לכרמן נישואים. כרמן מסכימה, אך בפרק האחרון בעונה שיין לא מגיעה לטקס החתונה.
הדמות של הלנה עוברת מלהיות יריבתה של בט לחברה במעגל החברות. הלנה קונה אולפן קולנוע וטינה עובדת בשבילה. במהלך העונה הלנה פוגשת בצלמת סרטים דוקומנטריים, דילן מורלנד, ומנהלת איתה רומן. לאחר מכן דילן תובעת את הלנה בגין הטרדה מינית, דבר שמסכן את העסק המשפחתי המצליח של הלנה
בפרק האחרון בעונה אמה של הלנה, פגי, מנשלת אותה מכל נכסיה והלנה נותרת ללא דבר.
כל פרק בעונה הזו מתחיל בקטע קצר המתאר מפגש רומנטי או מיני בין שני פרטים, במטרה להמחיש את הטבלה של אליס המציגה את הקשרים המיניים בין אנשים. הקטעים מתחילים בשנות ה-70 של המאה ה-20 עם עקרת בית בשם מרילין, והקשרים המיניים מגיעים עד לדמויות המרכזיות בסדרה. בפרק האחרון בעונה מוצגת מרילין הזקנה, והצופים רואים לאן התקדמו חייה.
תקציר העלילה > עונה 4

פרקים 39–50 (12 פרקים). החלה ב-7 בינואר 2007 והסתיימה ב-25 במרץ 2007.
העונה הרביעית ממשיכה מאותה נקודה שעצרה העונה השלישית, כאשר בט חוטפת את אנג'ליקה מטינה.
במהלך העונה בט וטינה מתיידדות מחדש, בט מתחילה עבודה חדשה באוניברסיטת קליפורניה כדיקנית בתחום אומנות, שם נכנסת לסדרה פיליס קרול (סיביל שפרד), הבוסית של בט, ואומנית בשם ג'ודי לרנר, שלימים הופכת להיות גם בת זוגה. ג'ני, שמוציאה ספר בשם "לז גירלס" המבוסס על חייה האישיים ודומה בקיצוניות לסיפורן של דמויות הסדרה, מקבלת את הצעתה של טינה מצד אולפן הסרטים בה היא עובדת, להפוך את הספר לסרט, אותו נבחרת לביים קייט ארדן (אנבלה סקיאורה). בעונה הרביעית נעשות רק ההכנות לסרט. טינה עוזבת את מערכת היחסים ההטרוסקסואלית עם הנרי למענה עזבה את בט בעונה השלישית, ובין היתר היא מוטרדת ביותר בשל עוקצנותה ודרישותייה של ג'ני, שכן הן נאלצות לעבוד ביחד על הסרט.
דמות חדשה נוספת היא אווה טורס, הידועה בכינוי פאפי (ג'אנינה גאוונקר), האישה היחידה בטבלה של אליס שבבעלותה יותר חיבורים מלשיין, בתחילת העונה, כאשר אליס מוצאת אותה בטבלה, היא יוצאת לחיפושים אחריה, וכאשר היא מוצאת אותה, הן מקיימות יחסי מין ולאחר מכן פאפי הופכת לחלק בלתי נפרד מחבורת הבנות. מערכת היחסים של אנגוס וקיט נרקבת כאשר אנגוס בוגד בקיט עם הייזל, המטפלת של אנג'ליקה ושל בנו של הנרי, אך הם חוזרים להסתדר לקראת סוף העונה. כמו כן, לאחר הבגידה של אנגוס, פאפי וקיט מתקרבות ופאפי מתעניינת בקיט, אך קיט שתחילה מנסה להתקרב לפאפי מבחינה מינית, מבינה שלעולם לא תוכל להיות לסבית. שיין, שבתחילת העונה שבורה לגמרי, מקבלת תחת חסותה את שיי, אחיה למחצה, דרכו היא לומדת אחריות מהי. בהמשך העונה היא פוגשת את פייג' סובל (קריסטנה לוקן), אם חד הורית לג'ארד, חברו של שיי. הן מנהלות מערכת יחסים. אביו של שיי מגיע לקראת סוף העונה וגוזל משיין את שיי, מה שמשאיר אותה שבורה. הלנה, בעונה הזאת, עוברת שינוי קיצוני. בעונה שעברה אמא גזלה ממנה את ההון המשפחתי וכעת היא נאלצת לחפש אחר מקום מגורים ומקור הכנסה. תחילה היא מתגוררת אצל אליס ועובדת בעבודות מזדמנות, אך במהלך העונה היא פוגשת את קתרין רות'טברג (סנדרין הולט), שחקנית פוקר לסבית ידועה ונכנסת איתה למערכת יחסים, שמכניסה אותה לא רק לעולם ההימורים, אלא גם לעולם הזכיות.
דמות נוספת בעונה היא טאשה ויליאמס (רוז רולינס), אישה אפרו-אמריקנית, חברתה הטובה ביותר של פאפי ומפקדת בצבא. במהלך העונה אליס מתעניינת בטאשה אך זו עושה לה חיים קשים. לבסוף הן הופכות לזוג. לקראת סוף העונה מתגלה שטאשה נאלצת לחזור לעיראק שם משרתת, ואליס נשברת מכך. בפרק האחרון בעונה הן מחליטות להישאר ביחד למרות נסיעתה של טאשה.
תקציר העלילה > עונה 5

פרקים 51–62 (12 פרקים). החלה ב-6 בינואר 2008 והסתיימה ב-23 במרץ 2008.
תקציר העלילה > עונה 6

פרקים 63–70 (8 פרקים). החלה ב-18 בינואר 2009 והסתיימה ב-8 במרץ 2009.
הדמויות

עונה 1:
ג'ניפר בילס (בט פורטר).
ארין דניאלס (דיינה פיירבנקס).
פאם גריר (קיט פורטר).
ליישה היילי (אליס פיאזקי).
לורל הולמן (טינה קנרד).
מיה קירשנר (ג'ני שכטר).
קתרין מוניג (שיין מקאצ'ן).
קרינה לומברד (מרינה פרר).
אריק מביוס (טים הספל).
עונה 2:
אריק ליבלי (מארק ויילנד).
שרה שאהי (כרמן דה לה פיקה מוראלס).
רייצ'ל שלי (הלנה פיבודי).
עונה 3:
דניאלה סי ששיחקה את מוירה/מקס סוויני, הטרנסג'נדר.
עונה 4:
מרלי מטלין (ג'ודי לרנר).
רוז רולינס (טאשה ויליאמס).
ג'אנינה גאוואנקר (פאפי).
סיביל שפרד (פיליס קרול).
קריסטנה לוקן (פייג').
ה"טבלה"

היבט מפורסם של הסדרה הוא "הטבלה", המבוססת על פרשיות האהבים בסביבתה של אליס.
במקור, הסדרה הייתה אמורה להיות מבוססת סביב דמותה של קיט פורטר, המשוחקת על ידי השחקנית פאם גריר. הדמות נכתבה במקור כלסבית, אשר "הטבלה" מקועקעת על גבה. כאשר שונתה דמותה של קיט פורטר לדמות הטרוסקסואלית, "הטבלה" ניתנה לאליס במקום.
על פי העלילה, אליס התחילה לראשונה את "הטבלה" על גבי מפית. בעונה הראשונה של הסדרה "הטבלה" מועברת מן הלוח הגדול בדירתה של אליס, לאתר אינטרנט שאליס יוצרת. יהיה בלתי אפשרי להפטר מן "הטבלה" לרשת פשטנית, מכיוון שהקווים המחברים בין האנשים ב"טבלה" חוצים זה את זה ומסתבכים, ומשקפים את הקשרים המיניים של דמויות הסדרה.
פופולריותה של "הטבלה" בקרב קהילת הלסביות בסדרה גדלה בעקבות פרסומה ברחבי האינטרנט. במהלך הפרק השני של העונה הראשונה ניסתה אליס לכתוב מאמר על "הטבלה" למגזין L.A., אך לא הצליחה לשכנע את העורך האחראי עליה על חשיבותה של "הטבלה", ולכן נאלצה לפרסם את "הטבלה" באינטרנט במקום. "הטבלה" גדלה והועשרה על ידי גולשות האתר, והיה לאחד המשאבים בהן השתמשו דמויות הסדרה כאשר רצו לברר לגבי מיניותה של לארה.
לקראת סוף העונה השנייה "הטבלה" נעשית רלוונטית מחדש, כאשר מפגש של אליס עם גבי, האקסית שלה, מניע אותה להזכיר את "הטבלה" במהלך ריאיון ברדיו. בסדרה, מפיק הרדיו נדהם ממורכביותה של "הטבלה" והבטיח לאליס חלק בתוכנית רדיו. הפופולריות הנמוכה של התוכנית מוזכרת בפרק 11 של העונה השנייה, אך בעונה השלישית התוכנית הופכת ללהיט בקרב קהילת הלסביות, והיא אף מושמעת במקומות ציבוריים (בפרק הרביעי של העונה השלישית דיינה נאלצת להקשיב לפרסומת לתוכנית בעת ביקורה בבית החולים).
מנקודת מבטה של אליס, "הטבלה" היא אודותיה, ועל איך שהיא מתקשרת לכל מי שמופיע בה. כל אחת מהדמויות הראשיות בסדרה מתקשרות לאליס בפחות מארבעה צעדים. למעשה, בפרק בשמיני של העונה השנייה, אליס טוענת שהיא יכולה להתקשר לכל אחת ב"טבלה" בפחות משישה צעדים. למרות זאת, בפרק בשני של העונה הראשונה עולה הטענה שהתורמת הגדולה ביותר ל"טבלה" היא שיין, דבר שאומת במהלך הפרק ה-12 של העונה הראשונה, כשאר רואים שסכום כל הקשרים הישירים של שיין ב"טבלה" יכול להסתכם בכ-1,200.
במהלך העונה השלישית "הטבלה" משמשת כעלילה מקבילה, המתקדמת בכל פרק, ובאה לידי סיכום בפרק האחרון שלה.
הערות שוליים

↑  "Lap Dance". Showtime. אורכב מ-המקור ב-2007-03-09.
↑  "Lifesize". Showtime. אורכב מ-המקור ב-2007-03-09.
↑  "Labia Majora". Showtime. אורכב מ-המקור ב-2007-03-09.
↑  "Lobsters". Showtime. אורכב מ-המקור ב-2007-03-08.
↑  "Lead, follow, or get out of the way". Showtime. אורכב מ-המקור ב-2007-03-09.
↑  Schenden, Laurie K. "Folk Like Us". Curve Magazine. אורכב מ-המקור ב-2006-05-06.
| --- | --- |
בקרת זהויות :  GND: 7550766-3  SUDOC: 117355585  VIAF: 96145970288732252092   WorldCat (עם VIAF): 96145970288732252092 
הבנות מבלות ב"פלאנט"
בט וטינה בפרק הפיילוט
חלק מ"הטבלה"
הכי גאים שיש (סדרת טלוויזיה, 2000)

| --- | --- |

אריזת ה-DVD של העונה הרביעית
 מבוסס על:  קוויר בעיר 
 סוגה:  דרמה
 יוצרים:  רון כהן ודניאל ליפמן
 בימוי:  Michael DeCarlo, ג'רמי פודסווה, John Greyson, ראסל מולקאי, Kelly Makin, Bruce McDonald, David Wellington 
 שחקנים:  גייל הרולד רנדי הריסון האל ספרקס פיטר פייג' סקוט לוול תיאה גיל מישל קלוני רוברט גאנט שרון גלס
 ארץ מקור:  ארצות הברית ארצות הברית קנדה קנדה
 שפות:  אנגלית 
 מקום התרחשות:  פיטסבורג 
 מספר עונות:  5
 מספר פרקים:  83
 הפקה
 חברת הפקה:  Temple Street Productions, Cowlip Productions, שואוטיים, האחים וורנר טלוויזיה 
 הפצה:  האחים וורנר טלוויזיה, CBS מדיה ונצ'רס, הולו 
 אתר צילומים:  טורונטו 
 אורך פרק:  44–58 דקות
 שידור
 רשת שידור:  ארצות הברית; Showtime קנדה; Showcase
 רשת שידור בישראל:  +yes הוט 3 (עונות 1–4) אקסטרה הוט (עונות 1–2)
 תקופת שידור מקורית:  3 בדצמבר 2000 – 7 באוגוסט 2005
 קישורים חיצוניים
 דף התוכנית ב-IMDb
 
הכי גאים שיש (באנגלית: Queer as Folk) היא סדרת טלוויזיה אמריקנית-קנדית שהופקה על ידי ערוץ Showtime החל משנת 2000 וכוללת חמש עונות. הסדרה מבוססת על סדרת טלוויזיה בריטית בעלת אותו שם שנוצרה שנה קודם לכן על ידי ראסל טי. דייוויס ולה שתי עונות בלבד.
הסדרה עוקבת אחר חייהם של חמישה גברים הומואים וזוג לסביות החיים בעיר פיטסבורג שבפנסילבניה. עלילותיהם רצופות סצנות מין, שימוש בסמים, הרפתקאות פרועות, חברויות וסיפורי אהבה. יוצרי הסדרה הכריזו כי הם מתעתדים להציג תיאור אותנטי של חיי הומוסקסואלים, אך ככל סדרת דרמה, "הכי גאים שיש" אינה מציגה מציאות שגורה של המיעוט המתואר בה אלא תיאור מוקצן שאינו מייצג "חיים אמיתיים". עם זאת, בנוסף להרפתקאות המיניות ולמערכות היחסים של הדמויות, הסדרה עוסקת בנושאים פוליטיים הקשורים לקהילה הגאה ובבעיות בריאות שנפוצות בה. בנושאים אלה הסדרה מציעה שלל מסרים מקובלים, כגון חשיבות הסקס הבטוח, יתרונותיה של זוגיות ארוכת טווח ועוד.
הכותבים הראשיים של הסדרה הם רון כהן ודניאל ליפמן ששימשו גם כמפיקים הראשיים של הסדרה יחד עם טוני ג'ונס, הנשיא לשעבר של חברת ההפקות "טיים וורנר". תסריטאים אחרים שכתבו פרקים בסדרה הם מייקל מקלנן, בראד פרסר, דאל שורס ושון פוסטוף.
לסדרה יצא עיבוד מחודש ביוני 2022 לרשת הסטרימינג Peacock אולם הסדרה בוטלה לאחר עונה אחת ב-23 בספטמבר 2022.